text:
уместно да се пристъпи към търг за алкохол от винен произход за нови видове промишлена употреба, за да се намалят запасите от винен алкохол в Съюза и да се позволи осъществяването на ограничени по размер промишлени проекти в рамките на Съюза. Виненият алкохол в Съюза, съхраняван на склад от държавите-членки, се състои от алкохол, получен чрез дестилации по членове 27, 28 и 30 от Регламент (ЕО) No 1493/1999.
 (6)
 Уместно е да се определят минимални цени, на които могат да бъдат подавани офертите, разграничени в зависимост от крайното предназначение.
 (7)
 Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 1. С настоящия регламент, който представлява обявление за търг по смисъла на член 81 от Регламент (ЕО) No 1623/2000, се пристъпва към продажба на алкохол от винен произход за нови видове промишлена употреба.
 Тръжната процедура е с No 01/2011 ЕС.
 Алкохолът е получен чрез дестилациите, посочени в членове 27, 28 и 30 от Регламент (ЕО) No 1493/1999, и е съхраняван от кипърската и унгарската интервенционна агенция.
 2. Количеството, обявено за продажба, е 61 834,8931 хектолитра алкохол на 100 об. %. Номерата на резервоарите, местата на съхранение и количеството алкохол на 100 об. % във всеки от резервоарите са посочени в приложението.
 Член 2
 Продажбата се извършва в съответствие с разпоредбите на членове 79, 81, 82, 83, 84, 85, 96, 97, 98, 99, 100, 101 и 102 от Регламент (ЕО) No 1623/2000.
 Член 3
 1. Офертите следва да бъдат подадени в съответните интервенционни агенции, които съхраняват алкохола:
 Унгарска интервенционна агенция:
 Mezőgazdasági és Vidékfejlesztési Hivatal
 1095 Budapest, Soroksári út 22-24.
 Телефон: (1) 219-6260. Факс: (1) 577-1317
 Пощенски адрес: 1385 Budapest 62. Pf. 867.
 Ел. поща: ertekesites@mvh.gov.hu
 Уебсайт: http://www.mvh.gov.hu/
 Кипърска интервенционна агенция:
 Wine Products Council
 86 Franklin Roosevelt str.
 Petra Business Centre
 3011 Limassol
 Cyprus
 Ел. поща: extaff@wpc.org.cy
 Уебсайт: http://www.wpc.org.cy/en_index.html
 2. Офертите се поставят в запечатан плик с надпис „Тръжна оферта за нови видове промишлена употреба, No 01/2011 ЕС“, като този плик се поставя в друг плик с адреса на съответната интервенционна агенция.
 3. Офертите трябва да пристигнат в съответната интервенционна агенция най-късно в 12 часа брюкселско време в третия вторник след деня на публикуването на настоящия регламент.
 4. Всяка оферта следва да бъде придружена от удостоверение за гаранция за участие в размер на 4 EUR за хектолитър алкохол на 100 об. %, внесена в съответната интервенционна агенция, която съхранява алкохола.
 Член 4
 Минималните цени, по които могат да бъдат подавани оферти, са в размер на 5 EUR за хектолитър алкохол на 100 об. %, предназначен за употреба като гориво в отоплителни системи и в циментови заводи, и на 30 EUR за хектолитър алкохол на 100 об. %, предназначен за производство на други промишлени продукти, по-специално антифризни течности и перилни препарати.
 Член 5
 Формалните изисквания, свързани с вземането на проби, са определени в член 98 от Регламент (ЕО) No 1623/2000. Цената на пробите е в размер на 10 EUR за литър.
 Интервенционната агенция предоставя всякаква необходима информация за характеристиките


text:
на алкохолите, обявени за продажба.
 Член 6
 Гаранцията за изпълнение е в размер на 30 EUR за хектолитър алкохол на 100 об. %.
 Член 7
 Настоящият регламент влиза в сила на третия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 1 юли 2011 година.
 За Комисията, от името на председателя,
 Dacian CIOLOŞ
 Член на Комисията
 (1) ОВ L 179, 14.7.1999 г., стр. 1.
 (2) ОВ L 154, 17.6.2009 г., стр. 1.
 (3) ОВ L 148, 6.6.2008 г., стр. 1.
 (4) ОВ L 179, 14.7.1999 г., стр. 1.
 (5) ОВ L 170, 30.6.2008 г., стр. 1.
 (6) ОВ L 194, 31.7.2000 г., стр. 45.
 ПРИЛОЖЕНИЕ
 ТЪРГ ЗА АЛКОХОЛ ЗА НОВИ ВИДОВЕ ПРОМИШЛЕНА УПОТРЕБА No 01/2011 ЕС
 Място на съхранение, количество и характеристики на алкохола, обявен за продажба
 Държава-членка
 Местоположение и данни за контакт
 Номер на резервоарите/номер на партидите
 Количество алкохол на 100 об. % в хектолитри
 Позоваване на член от Регламент (ЕО) No 1493/1999
 Вид алкохол
 Алкохолно съдържание
 (в об. %)
 Унгария
 Tartalégazdálkodási Kht
 Szöke József
 7041 Vajta,
 Kerekerdei telep
 Hrsz.0179/7
 Телефон/факс: +36 25229176
 Област: Fejér
 T-3
 ALK01
 16 826,9197
 29 + 30
 суров
 93—94,5 %
 T-8
 ALK02
 16 129,0143
 29 + 30
 суров
 93—94,5 %
 Tartalégazdálkodási Kht
 Mihályi Zoltán
 5130 Jászapáti,
 Tanya hrsz.266
 Телефон/факс: +36 57540950
 Област: Jász-Nagykun-Szolnok
 7
 ALK03
 4 503,8456
 29 + 30
 суров
 93—94,5 %
 8
 ALK04
 3 501,0925
 29 + 30
 суров
 93—94,5 %
 9
 ALK05
 4 607,8723
 29 + 30
 суров
 93—94,5 %
 10
 ALK06
 4 510,6906
 29 + 30
 суров
 93—94,5 %
 12
 ALK07
 4 558,2781
 29 + 30
 суров
 93—94,5 %
 Общо
 54 637,7131
 Кипър
 Wine Products Council
 (Zakaki, Limassol Cyprus)
 4
 1 765,54
 27
 суров
 94,23 %
 2
 1 484,27
 27
 суров
 92,75 %
 3
 1 229,23
 27
 суров
 93,79 %
 5
 1 356,93
 27
 суров
 93,03 %
 6
 1 361,21
 27
 суров
 93,93 %
 Общо
 7 197,18
 Обща сума
 61 834,8931

type: legislation

jurisdiction: EU


text:
 28.1.2016
 BG
 Официален вестник на Европейския съюз
 L 21/45
 РЕГЛАМЕНТ ЗА ИЗПЪЛНЕНИЕ (ЕС) 2016/100 НА КОМИСИЯТА
 от 16 октомври 2015 година
 за определяне на технически стандарти за изпълнение, в които се установява процесът на постигане на съвместно решение по отношение на заявлението за някои пруденциални разрешения в съответствие с Регламент (ЕС) No 575/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 20, параграф 8 от него,
 като има предвид, че:
 (1)
 Когато оценяват пълнотата на заявлението за някои пруденциални разрешения и преди да решат дали да предоставят разрешенията, посочени в член 20, параграф 1, буква а) от Регламент (ЕС) No 575/2013, консолидиращият надзорник и съответните компетентни органи следва да гарантират своевременно и ефективно сътрудничество помежду си и да постигнат общо разбиране относно пълнотата на заявлението или относно аспектите на заявлението, които се считат за непълни.
 (2)
 Консолидиращият надзорник следва да потвърди на заявителя и съответните компетентни органи датата, на която е получено пълното заявление, за да няма съмнение относно точната дата, от която започва да тече шестмесечният срок за постигането на съвместно решение, и да се сведат до минимум рисковете от евентуален спор относно този начален момент.
 (3)
 Пълнотата на заявлението следва да се оценява от гледна точка на аспектите, които компетентните органи ще трябва да оценят, когато вземат решение дали да предоставят или не съответното разрешение. Връзката между оценката, която компетентните органи следва да извършат, и информацията, която би следвало да се съдържа в подадените заявления, е от съществено значение за подобряване на качеството на заявленията и за осигуряване на последователност в рамките на колегиите от надзорни органи както по отношение на съдържанието на заявленията, така и на оценката на тяхната пълнота.
 (4)
 За да се гарантира последователност при процеса на постигане на съвместно решение, е важно всеки етап от него да бъде точно определен. Ясното определяне на този процес улеснява своевременния обмен на информация, осигурява пропорционално разпределение и ефикасно управление на ресурсите за надзор, насърчава взаимното разбирателство, изгражда взаимоотношения на доверие между надзорните органи и благоприятства ефективния надзор.
 (5)
 Оценката на пълнотата на заявлението не следва да се припокрива с оценката на заявлението, която компетентните органи извършват, за да решат дали да предоставят разрешението. Времето за всеки от етапите в рамките на процеса на вземане на съвместно решение следва да бъде пропорционално на сложността и обхвата на съответния етап, тъй като срокът за постигане на съвместното решение не може да бъде нито удължен, нито временно преустановен.
 (6)
 Консолидиращият надзорник следва да бъде в състояние да прецени дали и по какъв начин моделът, за който се иска разрешение, обхваща експозиции в юрисдикции извън Съюза. В този контекст следва да се насърчава взаимодействието между компетентните органи и надзорните органи от трети държави с цел да се


text:
позволи на компетентните органи да извършат цялостна оценка на ефективността на модела.
 (7)
 От съществено значение за процеса на постигане на съвместно решение е навременното и реалистично планиране. Всеки компетентен орган, който участва в процеса на вземане на решение, следва да предостави на консолидиращия надзорник своя принос за постигането на съвместното решение по бърз и ефективен начин.
 (8)
 За да се осигурят еднакви условия за прилагане, е необходимо да бъдат определени етапите, които да се следват при извършването на оценката и при постигането на съвместното решение, като се има предвид фактът, че някои задачи в рамките на процеса могат да се провеждат паралелно, а други — последователно.
 (9)
 За да се улесни постигането на съвместни решения, е важно компетентните органи, които участват в процеса на вземане на решения, да поддържат диалог помежду си, по-специално преди финализирането на съвместните решения.
 (10)
 За да гарантира ефективността на процеса, консолидиращият надзорник следва да носи крайната отговорност за определянето на етапите, които ще бъдат следвани при постигането на съвместно решение относно одобряването на вътрешните модели.
 (11)
 Определянето на ясни разпоредби относно съдържанието на съвместното решение следва да гарантира, че съвместните решения са надлежно обосновани, и да допринесе за ефективното наблюдение на спазването на евентуални условия, с които то е обвързано.
 (12)
 За да се изяснят процесите, които трябва да бъдат следвани след постигането на съвместното решение, да се осигури прозрачност във връзка с третирането на резултата от решението и да се улеснят съответните последващи действия, ако такива са необходими, следва да бъдат определени стандарти относно съобщаването на съвместното решение.
 (13)
 Графикът за провеждане на процеса на постигане на съвместно решение относно заявленията за разрешенията, отнасящи се до съществено разширение на обхвата или изменение на даден модел, както и разпределението на работата между консолидиращия надзорник и съответните компетентни органи следва да бъдат пропорционални на същественото разширение или изменение на модела.
 (14)
 Процесът на постигане на съвместно решение по член 20 от Регламент (ЕС) No 575/2013 включва процеса, който е необходимо да се следва в случаите, когато не е постигнато съвместно решение. За да се осигурят еднакви условия на прилагане на този аспект на процеса, и по-специално за да се гарантира, че решенията са надлежно обосновани и да се изясни третирането на становищата и резервите, изразени от съответните компетентни органи, следва да се определят стандарти, включващи график за вземането на решения при липса на съвместно решение и съобщаването на тези решения.
 (15)
 Настоящият регламент е изготвен въз основа на проектите на технически стандарти за изпълнение, представени на Европейската комисия от Европейския надзорен орган (Европейския банков орган (ЕБО).
 (16)
 ЕБО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена съгласно член 37 от Регламент (ЕС) No 1093/2010 на Европейския парламент и на Съвета (2),
 ПРИЕ НАСТОЯЩИЯ РЕГЛАМЕНТ:
 ГЛАВА I
 ПРЕДМЕТ И ОПРЕДЕЛЕНИЯ
 Член 1
 Предмет
 В настоящия регламент се определя процесът на вземане на съвместно решение, посочен в


text:
член 20, параграф 1, буква а) от Регламент (ЕС) No 575/2013 по отношение на заявленията за разрешения, посочени в член 143, параграф 1, член 151, параграфи 4 и 9, член 283, член 312, параграф 2 и член 363 от посочения регламент, с оглед улесняване вземането на съвместни решения.
 Член 2
 Определения
 За целите на настоящия регламент се прилагат следните определения:
 1.
 „съответен компетентен орган“ означава компетентен орган, различен от консолидиращия надзорник, който отговаря за надзора на дъщерните предприятия, участващи при подаването на съвместното заявление, на институция майка от ЕС или финансов холдинг майка от ЕС, или финансов холдинг майка със смесена дейност от ЕС в държава членка и който следва да постигне съвместно решение в съответствие с член 20, параграф 2 от Регламент (ЕС) No 575/2013 по отношение на заявлението, посочено в член 20, параграф 1, буква а) от посочения регламент.
 2.
 „заявител“ означава институция майка от ЕС и нейните дъщерни предприятия или дъщерните предприятия на финансов холдинг майка от ЕС или на финансов холдинг майка със смесена дейност от ЕС, които подават заявление;
 3.
 „доклад за оценка“ означава доклад, съдържащ оценката на дадено заявление в съответствие с член 6.
 ГЛАВА II
 ПРОЦЕС НА ПОСТИГАНЕ НА СЪВМЕСТНО РЕШЕНИЕ
 Член 3
 Участие на надзорни органи от трети държави в процеса на оценка
 1. Консолидиращият надзорник може да реши да включи надзорни органи от трети държави, участващи в колегията от надзорни органи по член 3, параграф 3 от Делегиран регламент (ЕС) 2016/98 на Комисията (3) в оценката на заявленията, подадени съгласно член 20, параграф 1, буква а) от Регламент (ЕС) No 575/2013, когато заявителят извършва дейност в тази трета държава и възнамерява да използва съответните методологии по отношение на експозициите в тази трета държава. В този случай както консолидиращият надзорник, така и посочените надзорни органи постигат съгласие относно обхвата на участието на надзорните органи от трети държави с оглед на следните цели:
 а)
 предоставяне на консолидиращия надзорник на техния принос към доклада за оценка, изготвен от консолидиращия надзорник;
 б)
 добавяне на приноса, посочен в буква а), към доклада за оценка, изготвен от консолидиращия надзорник, под формата на приложения.
 2. Когато консолидиращият надзорник реши да включи в този процес надзорни органи от трети държави, той не предоставя докладите за оценка, изготвени от съответните компетентни органи, на надзорните органи от трети държави без изричното съгласие на съответния компетентен орган.
 3. Консолидиращият надзорник предоставя пълна информация на съответните компетентни органи относно обхвата, равнището и естеството на участието на надзорните органи от трети държави в процеса на оценка, както и относно степента, до която техният принос е послужил за целите на доклада за оценка, изготвен от консолидиращия надзорник.
 Член 4
 Оценка на пълнотата на заявлението
 1. Когато консолидиращият надзорник получи заявление за разрешенията, посочени в член 143, параграф 1, член 151, параграфи 4 и 9, член 283, член 312, параграф 2 или член 363 от Регламент (ЕС) No 575/2013, подадено от заявителя, консолидиращият надзорник своевременно препраща заявлението до съответните компетентни органи в срок не по-късно от 10 дни.
 2. Консолидиращият надзорник и съответните компетентни органи оценяват


text:
пълнотата на заявлението в срок от шест седмици от датата на получаване на заявлението от консолидиращия надзорник.
 3. Заявлението се счита за пълно, ако съдържа цялата информация, необходима на компетентните органи за оценката на заявлението в съответствие с изискванията, установени в Регламент (ЕС) No 575/2013, и по-специално в членове 143, 144, 151, 283, 312 и 363 от посочения регламент.
 4. Съответните компетентни органи предоставят на консолидиращия надзорник своята оценка относно пълнотата на заявлението.
 5. В оценката по параграф 4 се посочват всички елементи на заявлението, които са оценени като непълни или липсват.
 6. Когато даден компетентен орган не представи оценката си относно пълнотата на заявлението на консолидиращия надзорник в рамките на срока, посочен в параграф 2, се смята, че съответният компетентен орган счита заявлението за пълно.
 7. Когато консолидиращият надзорник или даден компетентен орган счита, че предоставената в заявлението информация е непълна, консолидиращият надзорник информира заявителя за аспектите на заявлението, които се считат за непълни или липсват, и му предоставя възможност да представи липсващата информация.
 8. Когато заявителят предоставя липсващата информация, посочена в параграф 7, консолидиращият надзорник своевременно препраща тази информация на съответните компетентни органи, като във всички случаи прави това не по-късно от 10 дни от получаването на тази информация.
 9. Консолидиращият надзорник и съответните компетентни органи оценяват пълнотата на заявлението, като вземат предвид допълнителната информация, в срок от шест седмици от датата, на която консолидиращият надзорник е получил тази допълнителна информация, в съответствие с процедурата, установена в параграфи 3 — 6.
 10. Когато дадено пълно заявление преди това е било оценено като непълно, за начало на шестмесечния период, посочен в член 20, параграф 2, буква а) от Регламент (ЕС) No 575/2013, се счита датата на получаване от консолидиращия надзорник на информацията, с която заявлението е допълнено.
 11. След като дадено заявление е оценено като пълно, консолидиращият надзорник информира заявителя и съответните компетентни органи за това, както и за датата на получаване на пълното заявление или датата на получаване на информацията, с която то е допълнено.
 12. Във всеки случай консолидиращият надзорник или даден компетентен орган може да изиска от заявителя да предостави допълнителна информация за целите на оценката на заявлението и за постигането на съвместно решение по това заявление.
 Член 5
 Планиране на етапите от процеса на постигане на съвместно решение
 1. Преди началото на процеса на постигане на съвместно решение консолидиращият надзорник и съответните компетентни органи постигат съгласие относно графика за етапите в рамките на този процес, както и за разпределението на работата. В случай на несъгласие консолидиращият надзорник определя графика, след като вземе под внимание становищата и резервите, изразени от страна на съответните компетентни органи. Графикът се определя в срок от шест седмици от датата на получаване на пълното заявление. След окончателното определяне на графика, консолидиращият надзорник го изпраща на съответните компетентни органи.
 2. Графикът включва датата на получаване на пълното заявление съгласно член 4, параграф 9 и най-малко следните етапи:
 а)
 съгласуване на графика и разпределението на работата между консолидиращия надзорник и съответните компетентни органи;
 б)
 съгласуване на обхвата на участието на надзорни органи от


text:
трети държави съгласно член 3;
 в)
 диалог между консолидиращия надзорник, съответните компетентни органи и заявителя относно заявлението, ако консолидиращият надзорник и съответните компетентни органи преценят, че това е необходимо;
 г)
 представяне на докладите за оценка от съответните компетентни органи на консолидиращия надзорник съгласно член 6, параграф 2;
 д)
 диалог между консолидиращия надзорник и съответните компетентни органи относно докладите за оценка съгласно член 7, параграф 2;
 е)
 изготвяне на проекта на съвместно решение от консолидиращия надзорник и представянето му от консолидиращия надзорник на съответните компетентни органи съгласно член 7, параграфи 3 и 4;
 ж)
 консултация със заявителя относно проекта на съвместно решение, когато това се изисква в законодателството на държава членка;
 з)
 диалог между консолидиращия надзорник и съответните компетентни органи относно проекта на съвместно решение съгласно член 7, параграф 4;
 и)
 представяне на проекта на съвместно решение от консолидиращия надзорник на съответните компетентни органи за съгласуване и постигане на съвместно решение съгласно член 8;
 й)
 съобщаване на съвместното решение на заявителя съгласно член 9.
 3. Графикът трябва да отговаря на всички изброени по-долу изисквания:
 а)
 пропорционален е на обхвата на заявлението;
 б)
 отразява обхвата и сложността на всяка задача, изпълнявана от съответните компетентни органи и консолидиращия надзорник, както и сложността на институциите от групата, за която се отнася съвместното решение;
 в)
 взема под внимание, доколкото е възможно, другите дейности, изпълнявани от консолидиращия надзорник и съответните компетентни органи съгласно плана на колегията от надзорни органи за извършване на надзорни проверки, посочен в член 16 от Делегиран регламент (ЕС) 2016/98.
 4. При разпределението на работата се взема предвид следното:
 а)
 обхватът и сложността на заявлението;
 б)
 степента на същественост на обхвата на заявлението по отношение на всяка институция;
 в)
 видът и местоположението на експозициите или рисковете, за които се отнася заявлението;
 г)
 степента, до която експозициите или рисковете в рамките на дадена юрисдикция допринасят за съществеността на измененията или разширенията на обхвата на моделите, когато оценката е на консолидирана основа;
 д)
 възможността на консолидиращия надзорник и всеки от съответните компетентни органи да изпълнят необходимите задачи за извършване на оценката и за представяне на надлежно обосновано становище.
 За целите на първа алинея, буква в), когато географското местоположение на експозициите или рисковете е различно от мястото, на което експозициите или рисковете се управляват, кредитират или търгуват, при разпределението на работата се определят отделни отговорности за компетентните органи на държавата членка, в която са рисковете или експозициите, и за компетентните органи на държавата членка, в която тези експозиции или рискове се управляват, кредитират или търгуват.
 5. Консолидиращият надзорник съобщава на заявителя ориентировъчната дата за провеждане на диалога, посочен в параграф 2, буква в), и очакваната дата за съобщаването, посочено в параграф 2, буква и).
 6. Когато е необходима актуализация на графика или разпределението на работата, тя се извършва от консолидиращия надзорник, който се консултира със съответните компетентни органи.
 Член 6
 Изготвяне на докладите за оценка
 1. Съответните компетентни органи и консолидиращият надзорник оценяват заявлението въз основа на разпределението на работата, определено съгласно член 5, параграф 1. Оценката се извършва под формата на доклади за оценка.
 2.


text:
Всеки компетентен орган предоставя на консолидиращия надзорник доклада си за оценка в срока, определен в графика съгласно член 5, параграф 2, буква г).
 3. Всеки доклад за оценка трябва да включва най-малко всички изброени по-долу аспекти:
 а)
 становище за това дали разрешението следва да се предостави въз основа на изискванията, установени в член 143, параграф 1, член 151, параграфи 4 и 9, член 283, член 312, параграф 2 или член 363 от Регламент (ЕС) No 575/2013, заедно с мотивите, обосноваващи становището;
 б)
 условията, ако има такива, с които предоставянето на разрешението е обвързано, в това число съответна обосновка и график за изпълнението на тези условия;
 в)
 оценките на аспектите, подлежащи на оценка от страна на компетентните органи от гледна точка на изискванията, определени в Регламент (ЕС) No 575/2013 по отношение на разрешенията, посочени в членове 143, 144, 151, 283, 312 или 363 от посочения регламент;
 г)
 препоръки, ако има такива, за отстраняване на пропуските, установени при оценката на заявлението и при постигането на съвместно решение по заявлението.
 Член 7
 Изготвяне на проекта на съвместно решение
 1. Докладите за оценка, посочени в член 6, се съобщават от консолидиращия надзорник на съответните компетентни органи, когато този принос е от значение за оценката от страна на съответния компетентен орган.
 2. Консолидиращият надзорник участва в диалога със съответните компетентни органи, посочен в графика съгласно член 5, параграф 2, буква д), въз основа на докладите за оценка, изготвени от консолидиращия надзорник и съответните компетентни органи, с оглед изготвянето на проекта на съвместно решение.
 3. Консолидиращият надзорник изготвя надлежно обоснован проект на съвместно решение. В проекта на съвместното решение се посочва всеки един от следните елементи:
 а)
 наименованията на консолидиращия надзорник и на съответните компетентни органи, които участват в изготвянето на проекта на съвместното решение;
 б)
 наименованието на групата от институции, както и списък на всички институции в нея, за които се отнася и прилага проектът на съвместно решение, а също и информация относно обхвата на прилагане на проекта на съвместно решение;
 в)
 позовавания на приложимото законодателство на Съюза и на националното законодателство, което има отношение към изготвянето, финализирането и прилагането на проекта на съвместно решение;
 г)
 датата на проекта на съвместно решение и съответно на неговите актуализации при съществени разширения на обхвата или изменения в съответствие с посоченото в член 13;
 д)
 становище относно предоставянето на разрешението въз основа на докладите за оценка, посочени в член 6;
 е)
 когато становището по буква д) е в полза на предоставянето на разрешението — датата, от която разрешението се предоставя;
 ж)
 кратко описание на резултатите от оценките за всяка институция в рамките на групата;
 з)
 препоръки, ако има такива, за отстраняване на пропуските, установени при оценката на заявлението и при постигането на съвместно решение по заявлението;
 и)
 условията, ако има такива, заедно със съответната обосновка, които заявителят трябва да изпълни, преди да използва разрешението, посочено в член 143, параграф 1, член 151, параграфи 4 и 9, член 283, член 312, параграф 2 или член 363 от Регламент (ЕС) No 575/2013, в зависимост от случая;
 й)
 референтната дата, до


text:
която се отнасят букви ж), з) и и);
 к)
 графикът за изпълнение на условията, посочени в буква и), или на препоръките, посочени в буква з), според случая;
 л)
 графикът за изпълнение на проекта на съвместно решение под формата на съответни национални разрешения, в зависимост от случая.
 4. Когато е целесъобразно, консолидиращият надзорник предоставя проекта на съвместно решение на съответните компетентни органи за целите на диалога, посочен в член 5, параграф 2, буква з).
 Член 8
 Постигане на съвместно решение
 1. При необходимост консолидиращият надзорник преглежда проекта на съвместното решение, за да включи в него заключенията от диалога по член 7, параграф 4, и изготвя окончателен проект за съвместно решение.
 2. Консолидиращият надзорник изпраща окончателния проект на съвместно решение на съответните компетентни органи своевременно и в рамките на срока, посочен в графика в съответствие с член 5, параграф 2, буква и), като определя срок, в рамките на който те следва да представят своето писмено съгласие, което може да бъде изпратено по електронен път.
 3. Съответните компетентни органи, които са получили окончателния проект на съвместно решение и нямат възражения по него, предоставят на консолидиращия надзорник своето писмено съгласие в рамките на определения срок.
 4. Съвместното решение се счита за постигнато само ако всички съответни компетентни органи са представили своето писмено съгласие.
 5. Съвместното решение трябва да е съставено от самото съвместно решение и писмените съгласия, приложени към него. Консолидиращият надзорник предоставя съвместното решение на всички съответни компетентни органи.
 Член 9
 Съобщаване на съвместното решение
 1. В съответствие с член 20, параграф 2 от Регламент (ЕС) No 575/2013 консолидиращият надзорник съобщава на заявителя съвместното решение, посочено в член 8, параграф 5, в рамките на срока, посочен в графика съгласно член 5, параграф 2, буква й), заедно с информация относно изпълнението на съвместното решение под формата на съответни национални разрешения, според случая.
 2. Консолидиращият надзорник потвърждава пред съответните компетентни органи, че е съобщил съвместното решение на заявителя.
 3. Когато е целесъобразно, консолидиращият надзорник и съответните компетентни органи обсъждат съвместното решение с институциите, които са установени в тяхната юрисдикция и за които се отнася съвместното решение, за да разяснят подробно съдържанието на решението и неговото прилагане.
 ГЛАВА III
 НЕСЪГЛАСИЕ И ВЗЕМАНЕ НА РЕШЕНИЯ ПРИ ЛИПСА НА СЪВМЕСТНО РЕШЕНИЕ
 Член 10
 Процес на вземане на решение при липса на съвместно решение
 1. Ако в рамките на срока, посочен в член 20, параграф 2, буква а) от Регламент (ЕС) No 575/2013 не бъде постигнато съгласие, консолидиращият надзорник, по искане на даден компетентен орган, отнася въпроса до Европейския банков орган (ЕБО). Консолидиращият надзорник може да отнесе въпроса до ЕБО и по собствена инициатива.
 2. Когато в рамките на срока, посочен в член 20, параграф 2, буква а) от Регламент (ЕС) No 575/2013, не бъде постигнато съвместно решение, решението на консолидиращия надзорник, посочено в член 20, параграф 4, първа алинея от посочения регламент, се изготвя в писмена форма и се взема в срок до по-късната от следните дати:
 а)
 един месец след изтичането на срока, посочен в член 20, параграф 2, буква а) от Регламент (ЕС) No 575/2013, ако


text:
нито един от съответните компетентни органи не е отнесъл въпроса до ЕБО в съответствие с член 20, параграф 4, четвърта алинея от посочения регламент;
 б)
 един месец след предоставянето на насоки от страна на ЕБО в съответствие с параграф 1 от настоящия член, ако консолидиращият надзорник е отнесъл въпроса до ЕБО в рамките на срока, посочен в член 20, параграф 2, буква а) от Регламент (ЕС) No 575/2013;
 в)
 един месец след вземането на решение от страна на ЕБО в съответствие с член 20, параграф 4, четвърта алинея от Регламент (ЕС) No 575/2013.
 3. Когато въпросът е отнесен до ЕБО съгласно параграф 1, решението на консолидиращия надзорник, посочено в параграф 2, трябва да съдържа обяснение за евентуални отклонения от предоставените от ЕБО насоки.
 Член 11
 Изготвяне на решенията, взети при липса на съвместно решение
 Решението, взето от консолидиращия надзорник при липса на съвместно решение, трябва да включва всички елементи, изброени в член 7, параграф 3, в зависимост от случая.
 Член 12
 Съобщаване на решенията, взети при липса на съвместно решение
 Консолидиращият надзорник своевременно съобщава решението си на заявителя и на съответните компетентни органи в съответствие с член 20, параграф 4, трета алинея от Регламент (ЕС) No 575/2013.
 ГЛАВА IV
 АКТУАЛИЗИРАНЕ НА РЕШЕНИЯТА ПРИ СЪЩЕСТВЕНО РАЗШИРЯВАНЕ ИЛИ ИЗМЕНЕНИЕ НА ОБХВАТА НА ДАДЕН МОДЕЛ И ВЛИЗАНЕ В СИЛА
 Член 13
 Съществено разширяване на обхвата или изменение на даден модел
 1. Когато дадено заявление за разрешение се отнася до съществено разширяване на обхвата или изменение на даден модел в съответствие с член 143, параграф 3, член 151, параграфи 4 или 9, член 283, член 312, параграф 2 или член 363 от Регламент (ЕС) No 575/2013, консолидиращият надзорник и компетентните органи, отговарящи за надзора върху институциите, които са засегнати от същественото разширяване на обхвата или изменение на даден модел, работят в тясно сътрудничество помежду си и провеждат задълбочени консултации, за да вземат решение дали да предоставят или не разрешението в съответствие с член 20 от Регламент (ЕС) No 575/2013, като следват етапите на процеса, посочен в членове 3 — 9 от настоящия регламент.
 2. Графикът на процеса на постигане на съвместно решение за предоставяне на разрешение относно съществено разширяване на обхвата или изменение на даден модел трябва да отговаря на всички изброени по-долу изисквания:
 а)
 пропорционален е на обхвата на същественото разширяване или изменение на модела;
 б)
 съобразен е със задачите и разпределението на работата между консолидиращия надзорник и съответните компетентни органи, отговарящи за надзора върху институциите, които са засегнати от същественото разширяване на обхвата или изменение на съответния модел.
 За целите на първа алинея, буква б) когато заявлението се отнася до съществено разширяване на обхвата или изменение на даден модел, което засяга институции, установени в само една държава членка, времето, определено за консолидиращия надзорник по отношение на всички аспекти на процеса по членове 3 — 9, трябва да е минимално.
 Член 14
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се


text:
прилага пряко във всички държави членки.
 Съставено в Брюксел на 16 октомври 2015 година.
 За Комисията
 Председател
 Jean-Claude JUNCKER
 (1) ОВ L 176, 27.6.2013 г., стр. 1.
 (2) Регламент (ЕС) No 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение No 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
 (3) Делегиран регламент (ЕС) 2016/98 на Комисията от 16 октомври 2015 г. за допълнение на Директива 2013/36/ЕС на Европейския парламент и на Съвета по отношение на регулаторните технически стандарти за определяне на общите условия за работата на колегиите от надзорни органи (вж. страница 2 от настоящия брой на Официален вестник).


text:
 14.3.2018
 BG
 Официален вестник на Европейския съюз
 L 71/36
 РЕГЛАМЕНТ ЗА ИЗПЪЛНЕНИЕ (ЕС) 2018/396 НА КОМИСИЯТА
 от 13 март 2018 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква д) от него,
 като има предвид, че:
 (1)
 С Регламент (ЕИО) No 2658/87 е установена номенклатура от стоки (наричана по-нататък „Комбинираната номенклатура“ или „КН“), която се съдържа в приложение I към посочения регламент.
 (2)
 В част втора, глава 22, допълнителна забележка 10 от КН се посочва, че за прилагането на подпозиции 2206 00 31 и 2206 00 39 ферментирали напитки, различни от представени в бутилки, запушени с тапи тип „гъба“, прикрепени с помощта на кошничка, с налягане, равно или по-голямо от 1,5 bar, измерено при температура 20 °C, се считат за „пенливи“.
 (3)
 Забележка 1 към подпозициите от глава 22 на част втора от КН предвижда, че по смисъла на подпозиция 2204 10 под „пенливи вина“ се разбират вината, които при съхраняване при температура 20 °C в затворени съдове, са със свръхналягане, равно или по-голямо от 3 bar.
 (4)
 В Директива 92/83/ЕИО на Съвета (2) се посочва, че „други шумящи напитки, получени чрез ферментация“, не само в рамките на позиции No 2204 и No 2205, но също така в рамките на код по КН 2206 00 91, приложима към момента на приемане на директивата (понастоящем под кодове по КН 2206 00 31 и 2206 00 39), имат свръхналягане от 3 bar или повече.
 (5)
 Не може да бъде обосновано от научна гледна точка или по друг начин прилагането на различни прагове по отношение на свръхналягането за шумящи напитки, получени чрез ферментация, независимо от тяхното класиране в кодове по КН 2204, 2205 или 2206.
 (6)
 В интерес на правната сигурност е необходимо да измени допълнителна забележка 10 в част втора, глава 22 от КН, като съществуващият праг „равно или по-голямо от 1,5 bar“ се замени с „равно или по-голямо от 3 bar“.
 (7)
 За да се осигури последователност и еднакво тълкуване на Комбинираната номенклатура в целия Съюз по отношение на определението на „пенливи напитки“ част втора, глава 22, допълнителна забележка 10 от Комбинираната номенклатура следва да бъде изменена.
 (8)
 Следователно Регламент (ЕИО) No 2658/87 следва да бъде съответно изменен.
 (9)
 Комитетът по Митническия кодекс не е изразил становище в срока, определен от неговия председател,
 ПРИЕ НАСТОЯЩИЯ РЕГЛАМЕНТ:
 Член 1
 В част втора, глава 22 от Комбинираната номенклатура, съдържаща се в приложение I към Регламент (ЕИО) No 2658/87, второто тире от допълнителна забележка 10 се заменя със следното:
 „—
 ферментирали напитки, в други съдове, с налягане, равно или по-голямо от 3 bar, измерено при температура 20 °C.“
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския


text:
съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 13 март 2018 година.
 За Комисията
 Председател
 Jean-Claude JUNCKER
 (1) ОВ L 256, 7.9.1987 г., стр. 1.
 (2) Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (ОВ L 316, 31.10.1992 г., стр. 21).


text:
 12.11.2016
 BG
 Официален вестник на Европейския съюз
 L 305/23
 РЕГЛАМЕНТ ЗА ИЗПЪЛНЕНИЕ (ЕС) 2016/1978 НА КОМИСИЯТА
 от 11 ноември 2016 година
 за одобряване на основното вещество слънчогледово масло в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) No 540/2011 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
 като има предвид, че:
 (1)
 В съответствие с член 23, параграф 3 от Регламент (ЕО) No 1107/2009 на 4 септември 2015 г. Комисията получи заявление от Institut Technique de l'Agriculture Biologique (ITAB) за одобрение на слънчогледовото масло като основно вещество. Заявлението бе придружено от информацията, изисквана в член 23, параграф 3, втора алинея.
 (2)
 Комисията поиска научно съдействие от Европейския орган за безопасност на храните (наричан по-долу „Органът“). На 11 април 2016 г. Органът представи на Комисията технически доклад за слънчогледовото масло (2). На 12 юли 2016 г. Комисията представи на Постоянния комитет по растенията, животните, храните и фуражите доклада за преразглеждане (3) и проект на настоящия регламент и ги изготви в окончателен вид за заседанието на същия комитет на 7 октомври 2016 г.
 (3)
 Документацията, предоставена от заявителя, показва, че слънчогледовото масло отговаря на критериите за хранителен продукт съгласно определението в член 2 от Регламент (ЕО) No 178/2002 на Европейския парламент и на Съвета (4). Освен това веществото не се употребява преимуществено за целите на растителната защита, но независимо от това е полезно за растителната защита в състава на продукт, състоящ се от веществото и вода. Следователно то трябва да се счита за основно вещество.
 (4)
 Проведените анализи показаха, че може да се очаква, че слънчогледовото масло принципно отговаря на изискванията, предвидени в член 23 от Регламент (ЕО) No 1107/2009, по-специално по отношение на видовете употреба, които са проучени и подробно описани в изготвения от Комисията доклад за преразглеждане. Поради това е целесъобразно слънчогледовото масло да бъде одобрено като основно вещество.
 (5)
 В съответствие с член 13, параграф 2 от Регламент (ЕО) No 1107/2009 във връзка с член 6 от него и предвид съвременните научно-технически познания обаче е необходимо да бъдат включени определени условия за одобрението, които са изложени подробно в приложение I към настоящия регламент.
 (6)
 В съответствие с член 13, параграф 4 от Регламент (ЕО) No 1107/2009 приложението към Регламент за изпълнение (ЕС) No 540/2011 на Комисията (5) следва да бъде съответно изменено.
 (7)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Одобряване на основно вещество
 Веществото слънчогледово масло, посочено в приложение I, се одобрява като основно


text:
вещество при предвидените в същото приложение условия.
 Член 2
 Изменения на Регламент за изпълнение (ЕС) No 540/2011
 Регламент за изпълнение (ЕС) No 540/2011 се изменя в съответствие с приложение II към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 ноември 2016 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Европейски орган за безопасност на храните, 2016 г. Technical report on the outcome of the consultation with Member States and EFSA on the basic substance application for sunflower oil for use in plant protection as insecticide on fruit trees, grapevine, potato, vegetables and post-harvest treatment on stored grains and as fungicide on vegetables and grapevine („Технически доклад за резултата от консултацията с държавите членки и ЕОБХ във връзка със заявлението за основното вещество слънчогледово масло за употреба за растителна защита като инсектицид при овощни дървета, лозя, картофи, зеленчуци и обработка на съхранено зърно след прибиране на реколтата, както и като фунгицид при зеленчуци и лозя“). Допълнителна публикация на ЕОБХ 2016:EN-1023. стр. 51.
 (3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
 (4) Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).
 (5) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 ПРИЛОЖЕНИЕ I
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Специфични разпоредби
 Слънчогледово масло
 CAS No: 8001-21-6
 Слънчогледово масло
 За хранителни цели
 2 декември 2016 г.
 Слънчогледовото масло трябва да се използва в съответствие със специфичните условия, включени в заключенията от доклада за преразглеждане относно слънчогледовото масло (SANTE/10875/2016), и по-специално допълнения I и II към него.
 (1) Допълнителни подробности за идентичността, спецификацията и начина на употреба на основното вещество са представени в доклада за преразглеждане.
 ПРИЛОЖЕНИЕ II
 В част В от приложението към Регламент за изпълнение (ЕС) No 540/2011 се добавя следното вписване:
 Номер
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Специфични разпоредби
 „12
 Слънчогледово масло
 CAS No: 8001-21-6
 Слънчогледово масло
 За хранителни цели
 2 декември 2016 г.
 Слънчогледовото масло трябва да се използва в съответствие със специфичните условия, включени в заключенията от доклада за преразглеждане относно слънчогледовото масло (SANTE/10875/2016), и по-специално допълнения I и II към него.“
 (1) Допълнителни подробности за идентичността, спецификацията и начина на употреба на основното вещество са представени в доклада за преразглеждане.


text:
 23.3.2013
 BG
 Официален вестник на Европейския съюз
 L 84/5
 РЕГЛАМЕНТ ЗА ИЗПЪЛНЕНИЕ (ЕС) No 274/2013 НА КОМИСИЯТА
 от 19 март 2013 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87, е необходимо да се приемат мерки относно класирането на стоките, посочени в приложението към настоящия регламент.
 (2)
 С Регламент (ЕИО) No 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
 (3)
 Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.
 (4)
 Целесъобразно е да се предвиди обвързващата тарифна информация, която е издадена от митническите органи на държавите членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (2).
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
 Член 2
 Обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) No 2913/92.
 Член 3
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 19 март 2013 година.
 За Комисията, от името на председателя,
 Algirdas ŠEMETA
 Член на Комисията
 (1) ОВ L 256, 7.9.1987 г., стр. 1.
 (2) ОВ L 302, 19.10.1992 г., стр. 1.
 ПРИЛОЖЕНИЕ
 Описание на стоките
 Класиране
 (код по КН)
 Основания
 (1)
 (2)
 (3)
 Модул с цветен течнокристален дисплей (LCD) с диагонал на екрана 16,5 cm (6,5 инча) с приспособления за монтиране отстрани и алуминиев топлоотвеждащ радиатор на гърба, с приблизителни размери 16 × 10 × 2 cm.
 Модулът се състои от LVDS приемник, светодиоден (LED) подсвет


text:
с интегрирано управление на яркостта, схема за управление на светодиодите, печатни платки с управляваща електроника за адресиране на пикселите, състоящи се единствено от микроконтролер и 10-пинов LVDS интерфейс.
 Дисплеят има следните характеристики:
 —
 разделителна способност 400 × 240 пиксела,
 —
 формат на изображението 16:9,
 —
 отстояние на точките 0,1195 (*3) × 0,3305 mm.
 Модулът не съдържа устройства за обработка на видеосигнал, например, преобразувател на видеосигнала, преобразувател на разделителната способност или избирач на канали (тунер).
 Модулът е предназначен за вграждане в арматурното табло на моторно превозно средство и служи за изобразяване на видеосигнали.
 8529 90 92
 Класирането се определя от разпоредбите на общи правила 1 и 6 за тълкуване на Комбинираната номенклатура, бележка 2(б) към раздел ХVI, бележка 2(е) към раздел ХVII, както и от текстовете на КН кодове 8529, 8529 90 и 8529 90 92.
 Тъй като модулът не разполага с компоненти за обработка на видеосигнали, класиране като монитор с непълна функционалност в позиция 8528 се изключва.
 Модулът не може да се класира в позиция 8531, защото, предвид неговите характеристики, не може да се счете за електрически апарат за визуална сигнализация от позиция 8531 или за част от такъв апарат (вж. също обяснителните бележки към ХС за позиция 8531).
 Модулът съдържа устройство за подсвет, управляваща схема и печатни платки с управляваща електроника само за адресиране на пикселите. Следователно, класиране в позиция 9013 е изключено (вж. също обяснителните бележки към ХС за позиция 9013 (1).
 Тъй като модулът е предназначен за изобразяване на видеосигнали, той е част, която се класира по позиция 8529 (вж. също обяснителните бележки към КН за подпозиция 8529 90 92). Следователно той трябва да бъде класиран в код по КН 8529 90 92 като част, предназначена за използване изключително или основно с апарат от позиция 8528.


text:
 27.9.2014
 BG
 Официален вестник на Европейския съюз
 L 283/40
 РЕГЛАМЕНТ ЗА ИЗПЪЛНЕНИЕ (ЕС) No 1022/2014 НА КОМИСИЯТА
 от 26 септември 2014 година
 за изменение за 220-и път на Регламент (ЕО) No 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграф 5 от него,
 като има предвид, че:
 (1)
 В приложение I към Регламент (ЕО) No 881/2002 се посочват физическите лица, групите и образуванията, спрямо които се прилага замразяването на средства и икономически ресурси по смисъла на този регламент.
 (2)
 На 9 септември 2014 г. Комитетът по санкциите към Съвета за сигурност на Организацията на обединените нации (СС на ООН) реши да измени едно вписване в съставения от него списък на физическите лица, групите и образуванията, спрямо които следва да се прилага замразяване на средства и икономически ресурси. Освен това едно лице следва да бъде извадено от списъка, тъй като това лице следва да бъде включено в списъка съгласно Регламент (ЕС) No 753/2011 на Съвета (2), и едно съществуващо вписване следва да бъде изменено, за да включи допълнителна идентификационна информация в съответствие с решението на СС на ООН от 15 август 2014 г.
 (3)
 Приложение I към Регламент (ЕО) No 881/2002 следва да бъде съответно актуализирано.
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 881/2002 се изменя в съответствие с приложението към настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 26 септември 2014 година.
 За Комисията,
 от името на председателя,
 Началник на Службата за инструментите в областта на външната политика
 (1) ОВ L 139, 29.5.2002 г., стр. 9.
 (2) Регламент (ЕС) No 753/2011 на Съвета от 1 август 2011 година относно ограничителни мерки, насочени срещу определени лица, групи, предприятия и образувания, с оглед на положението в Афганистан (ОВ L 199, 2.8.2011 г., стр. 1).
 ПРИЛОЖЕНИЕ
 Приложение I към Регламент (ЕО) No 881/2002 се изменя, както следва:
 1)
 В категорията „Физически лица“ се заличава следното вписване:
 „Qari Rahmat (известен още като Kari Rahmat). Дата на раждане: a) 1981 г. б) 1982 г. Място на раждане: Shadal (или Shadaal) Bazaar, област Achin, провинция Nangarhar, Aфганистан. Адрес: а) село Kamkai, област Achin, провинция Nangarhar, Aфганистан б) провинция Nangarhar, Aфганистан. Дата на определянето, посочено в член 2а, параграф 4, буква б): 20.8.2014 г.“
 2)
 Вписването „Mokhtar Belmokhtar (известен още като a) Belaouar Khaled Abou El Abass, б) Belaouer Khaled Abou El Abass, в) Belmokhtar Khaled Abou El Abes, г) Khaled Abou El Abass, д) Khaled Abou


text:
El Abbes, е) Khaled Abou El Abes, ж) Khaled Abulabbas Na Oor, з) Mukhtar Belmukhtar, и) Abou Abbes Khaled, ѝ) Belaoua, к) Belaour). Дата на раждане: 1.6.1972 г. Място на раждане: Ghardaia, Алжир. Гражданство: алжирско. Други сведения: a) Името на баща му е Mohamed, а на майка му Zohra Chemkha, б) член на Съвета на организацията Ал Кайда в ислямския Магреб (AQIM); в) ръководител на Katibat el Moulathamoune с дейност в 4-я регион на AQIM (Сахел/Сахара). Дата на определянето, посочено в член 2а, параграф 4, буква б): 11.11.2003 г.“ се заменя със следното:
 „Mokhtar Belmokhtar (известен още като а) Belaouar Khaled Abou El Abass, б) Belaouer Khaled Abou El Abass, в) Belmokhtar Khaled Abou El Abes, г) Khaled Abou El Abass, д) Khaled Abou El Abbes, е) Khaled Abou El Abes, ж) Khaled Abulabbas Na Oor, з) Mukhtar Belmukhtar, и) Abou Abbes Khaled, ѝ) Belaoua, к) Belaour). Дата на раждане: 1.6.1972 г. Място на раждане: Ghardaia, Алжир. Гражданство: алжирско. Други сведения: a) Името на баща му е Mohamed, а на майка му Zohra Chemkha, б) член на Съвета на организацията Ал Кайда в ислямския Магреб (AQIM); в) началник на AI Mouakaoune Biddam, AI Moulathamoun and AI Mourabitoun. Дата на определянето, посоченo в член 2а, параграф 4, буква б): 11.11.2003 г.“
 3)
 Вписването „Hamid Hamad Hamid al-'Ali. Дата на раждане: 17 ноември 1960 г. Място на раждане: a) Кувейт, б) Катар. Дата на определянето, посочено в член 2а, параграф 4, буква б): 15.8.2014 г.“ се заменя със следния текст:
 „Hamid Hamad Hamid al-'Ali. Дата на раждане: 17.11.1960 г. Място на раждане: a) Кувейт, б) Катар. Гражданство: кувейтско. Паспорт No: а) 001714467 (кувейтски паспорт), б) 101505554 (кувейтски паспорт). Дата на определянето, посочено в член 2а, параграф 4, буква б): 15.8.2014 г.“


text:
 14.12.2011
 BG
 Официален вестник на Европейския съюз
 L 330/7
 РЕГЛАМЕНТ ЗА ИЗПЪЛНЕНИЕ (ЕС) No 1298/2011 НА КОМИСИЯТА
 от 9 декември 2011 година
 за одобрение на промяна, която не е минимална, в спецификацията на название, вписано в регистъра на защитените наименования за произход и на защитените географски указания [Pélardon (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
 като има предвид, че:
 (1)
 В съответствие с член 9, параграф 1, първа алинея от Регламент (ЕО) No 510/2006 Комисията разгледа заявката на Франция за одобрение на промяната в спецификацията на защитеното географско указание „Pélardon“, регистрирано по силата на Регламент (ЕО) No 2400/1996 на Комисията (2), изменен с Регламент (ЕО) No 2372/2001 (3).
 (2)
 Предвид това, че по смисъла на член 9 от Регламент (ЕО) No 510/2006 въпросната промяна не в минимална, Комисията публикува в Официален вестник на Европейския съюз
 (4) заявката за промяна в съответствие с член 6, параграф 2, първа алинея от горепосочения регламент. Комисията не получи нито едно възражение съгласно член 7 от Регламент (ЕО) No 510/2006 и следователно промяната трябва да бъде одобрена,
 ПРИЕ НАСТОЯЩИЯ РЕГЛАМЕНТ:
 Член 1
 Одобряват се публикуваните в Официален вестник на Европейския съюз промени в спецификацията, свързана с посоченото в приложението към настоящия регламент название.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 9 декември 2011 година.
 За Комисията, от името на председателя,
 Dacian CIOLOȘ
 Член на Комисията
 (1) ОВ L 93, 31.3.2006 г., стр. 12.
 (2) ОВ L 327, 18.12.1996 г., стр. 11.
 (3) ОВ L 320, 5.12.2001 г., стр. 9.
 (4) ОВ C 35, 4.2.2011 г., стр. 13.
 ПРИЛОЖЕНИЕ
 Земеделски продукти, изброени в приложение I към Договора, предназначени за консумация от човека:
 Клас 1.3. Сирена
 ФРАНЦИЯ
 Pélardon (ЗНП)


text:
 6.5.2021
 BG
 Официален вестник на Европейския съюз
 L 158/13
 РЕГЛАМЕНТ ЗА ИЗПЪЛНЕНИЕ (ЕС) 2021/734 НА КОМИСИЯТА
 от 5 май 2021 година
 за изменение на Регламент за изпълнение (ЕС) 2021/521 за установяване на специфични правила относно механизма, с който по отношение на износа на определени продукти се прилага условие за представяне на разрешение за износ
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (1), и по-специално член 6 от него,
 като има предвид, че:
 (1)
 На 30 януари 2021 г. Комисията прие Регламент за изпълнение (ЕС) 2021/111 (2), съгласно който износът на ваксини срещу COVID-19, както и на активни вещества, включително основни и оперативни клетъчни банки, използвани за производството на такива ваксини, подлежи на условие за представяне на разрешение за износ в съответствие с член 5 от Регламент (ЕС) 2015/479. В края на шестседмичния период след датата на влизане в сила на тези мерки Комисията прие Регламент за изпълнение (ЕС) 2021/442 (3), съгласно който износът на същите продукти подлежи до 30 юни 2021 г. на условие за представяне на разрешение за износ в съответствие с член 6 от Регламент (ЕС) 2015/479.
 (2)
 На 24 март 2021 г. Комисията прие Регламент за изпълнение (ЕС) 2021/521 (4), който въвежда като допълнителен елемент при издаване на разрешение за износ необходимостта да се разглежда дали съответното разрешение не представлява заплаха за сигурността на доставките в Съюза на стоките, обхванати от Регламент за изпълнение (ЕС) 2021/442. Също така с посочения регламент за изпълнение беше временно преустановено освобождаването на определени държави на получаване от обхвата на Регламент за изпълнение (ЕС) 2021/442.
 (3)
 Регламент за изпълнение (ЕС) 2021/521 беше приет съгласно член 5 от Регламент (ЕС) 2015/479 и се прилага за максимален период от шест седмици.
 (4)
 Въпреки че процесът на ваксинация се ускори в Съюза, пандемичната обстановка остава тежка и продължават да са налице условията, описани в съображенията от Регламент за изпълнение (ЕС) 2021/521.
 (5)
 Поради това специфичните правила, въведени с Регламент за изпълнение (ЕС) 2021/521, следва да продължат да се прилагат до 30 юни 2021 г.
 (6)
 Исландия, Лихтенщайн и Норвегия (членуващите в ЕИП държави от ЕАСТ) участват във вътрешния пазар на Съюза в съответствие със Споразумението за Европейското икономическо пространство. По-голямата част от износа за членуващите в ЕИП държави от ЕАСТ се състои от ваксина, закупена от държава членка по силата на сключено от Съюза предварително споразумение за закупуване и препродавана на тези държави. Въз основа на информацията, събрана при прилагането на Регламент изпълнение (ЕС) 2021/521, няма данни износът да се насочва през членуващите в ЕИП държави от ЕАСТ към други държави, които не са освободени от механизма под формата на разрешения за износ съгласно член 1, параграф 9 от Регламент за изпълнение (ЕС) 2021/442. Поради това не е необходимо да се запази преустановяването на освобождаването от този механизъм по отношение на износа за членуващите в ЕИП държави от ЕАСТ.
 (7)
 По тази причина Регламент за изпълнение (ЕС) 2021/521


text:
следва да се измени съответно и изменението следва да започне да се прилага веднага.
 (8)
 Мерките, предвидени в настоящия регламент, са в съответствие със становището на комитета, създаден с член 3, параграф 1 от Регламент (ЕС) 2015/479,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) 2021/521 се изменя, както следва:
 1.
 В член 1 втората алинея се заменя със следното:
 „Преустановяването обаче не се прилага за следните държави и територии:
 —
 Андора,
 —
 Фарьорските острови,
 —
 Исландия,
 —
 Лихтенщайн,
 —
 Норвегия,
 —
 Сан Марино,
 —
 Ватикана,
 —
 отвъдморските страни и територии, изброени в приложение II към Договора за функционирането на Европейския съюз,
 —
 Бюзинген,
 —
 Хелголанд,
 —
 Ливиньо,
 —
 Сеута и Мелила.“
 2.
 В член 3 втората алинея се заменя със следното:
 „Той се прилага до 30 юни 2021 г.“
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 май 2021 година.
 За Комисията
 Председател
 Ursula VON DER LEYEN
 (1) OB L 83, 27.3.2015 г., стр. 34.
 (2) Регламент за изпълнение (ЕС) 2021/111 на Комисията от 29 януари 2021 г. година за извършване на износ на определени продукти при условие на представяне на разрешение за износ (OB L 31 I, 30.1.2021 г., стр. 1).
 (3) Регламент за изпълнение (ЕС) 2021/442 на Комисията от 11 март 2021 година за извършване на износ на определени продукти при условие на представяне на разрешение за износ (OB L 85, 12.3.2021 г., стр. 190).
 (4) Регламент за изпълнение (ЕС) 2021/521 на Комисията от 24 март 2021 година за установяване на специфични правила относно механизма, с който по отношение на износа на определени продукти се прилага условие за представяне на разрешение за износ (OB L 104, 25.3.2021 г., стр. 52).


text:
 24.5.2018
 BG
 Официален вестник на Европейския съюз
 L 128/9
 РЕГЛАМЕНТ ЗА ИЗПЪЛНЕНИЕ (ЕС) 2018/756 НА КОМИСИЯТА
 от 23 май 2018 година
 за въвеждане на регистрационен режим за вноса на биодизел с произход от Аржентина
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1), и по-специално член 24, параграф 5 от него,
 след като информира държавите членки,
 като има предвид, че:
 (1)
 На 31 януари 2018 г. Комисията обяви с известие, публикувано в Официален вестник на Европейския съюз (2) („известието за започване“), започването на антисубсидийна процедура по отношение на вноса в Съюза на биодизел с произход от Аржентина вследствие на жалба, подадена на 18 декември 2017 г. от European Biodiesel Board („жалбоподателя“) от името на производители, представляващи повече от 25 % от общото производство на биодизел в Съюза.
 1. РАЗГЛЕЖДАН ПРОДУКТ
 (2)
 Продуктът, който подлежи на регистрационен режим („разглежданият продукт“), са моноалкилови естери на мастни киселини и/или парафинови газьоли, получени чрез синтез и/или хидрообработка, от неизкопаем източник, в чист вид или включени в смес, класирани понастоящем в кодове по КН ex 1516 20 98 (кодове по ТАРИК 1516209821, 1516209829 и 1516209830), ex 1518 00 91 (кодове по ТАРИК 1518009121, 1518009129 и 1518009130), ex 1518 00 95 (код по ТАРИК 1518009510), ex 1518 00 99 (кодове по ТАРИК 1518009921, 1518009929 и 1518009930), ex 2710 19 43 (кодове по ТАРИК 2710194321, 2710194329 и 2710194330), ex 2710 19 46 (кодове по ТАРИК 2710194621, 2710194629 и 2710194630), ex 2710 19 47 (кодове по ТАРИК 2710194721, 2710194729 и 2710194730), 2710 20 11, 2710 20 15, 2710 20 17, ex 3824 99 92 (кодове по ТАРИК 3824999210, 3824999212 и 3824999220), 3826 00 10 и ex 3826 00 90 (кодове по ТАРИК 3826009011, 3826009019 и 3826009030), с произход от Аржентина. Кодовете по КН и по ТАРИК са посочени само за информация.
 2. ИСКАНЕ
 (3)
 Жалбоподателят първо поиска от Комисията да въведе регистрационен режим за вноса на разглеждания продукт в жалбата. След това на 21 февруари 2018 г. жалбоподателят подаде искане за въвеждане на регистрационен режим съгласно член 24, параграф 5 от Регламент (ЕС) 2016/1037 на Европейския парламент и на Съвета („основния регламент“). Впоследствие жалбоподателят предостави допълнителни коментари и актуализирана информация, inter alia, в изявления съответно от 16 март 2018 г. и 27 март 2018 г. Жалбоподателят поиска за вноса на разглеждания продукт да се въведе регистрационен режим, което да позволи последващото прилагане на мерки по отношение на този внос, считано от датата на регистрация, ако всички условия, определени в основния регламент, са изпълнени.
 3. ОСНОВАНИЯ ЗА ВЪВЕЖДАНЕ НА РЕГИСТРАЦИОНЕН РЕЖИМ
 (4)
 В съответствие с член 24, параграф 5 от основния регламент Комисията може да възложи на митническите органи да предприемат необходимите действия за въвеждане на регистрационен режим за вноса, така че мерките впоследствие да могат да бъдат приложени спрямо този внос от датата на въвеждане на регистрационния режим, ако всички условия, определени в


text:
основния регламент, са изпълнени. По отношение на вноса може да се въведе регистрационен режим въз основа на искане от страна на промишлеността на Съюза, което съдържа достатъчно доказателства, даващи основание за подобно действие.
 (5)
 Според жалбоподателя регистрационният режим е обоснован, тъй като съществуват достатъчно доказателства за наличието на действителен и значителен риск от нанасяне за кратко време на сериозна вреда на промишлеността на Съюза за производство на биодизел поради масовия внос на субсидиран биодизел, по-специално от 2018 г. (а именно след разследвания период, „периода след РП“). Освен това той заяви, че съществуват достатъчно доказателства за наличието на субсидиран внос на биодизел от Аржентина, на критични обстоятелства, произтичащи от този субсидиран внос, както и за начало на настъпването на вреда, причинена от субсидирания внос.
 (6)
 Комисията проучи искането и в светлината на член 16, параграф 4 от основния регламент, в който се определят условията за събиране на мита от регистриран внос. При проучването на Комисията бяха взети предвид и коментарите, изпратени от Camara Argentina de Biocombustibiles (CARBIO) на 21 март 2018 г. и от правителството на Аржентина — на 3 април 2018 г., в които, inter alia, се посочва, че искането на жалбоподателя за въвеждане на регистрационен режим не отговаря на условията, установени в член 16, параграф 4 и член 24, параграф 5 от основния регламент.
 (7)
 Както е пояснено в съображения 8 и 16, Комисията взе предвид всички изявления и прецени дали са налице достатъчни доказателства за наличието на критични обстоятелства, при които по отношение на разглеждания продукт ще се причини трудно поправима вреда от масов внос за относително кратко време на продукт, при който е реализирана полза от подлежащи на изравняване субсидии, и дали се счита за необходимо, за да се изключи повторното възникване на вредата, изравнителните мита за този внос да бъдат наложени с обратно действие.
 3.1. Критични обстоятелства, при които вреда, която е трудно поправима, се причинява от масов внос на субсидиран продукт за относително кратко време
 (8)
 По отношение на субсидирането Комисията разполага с достатъчно доказателства, които сочат, че вносът на разглеждания продукт от Аржентина е субсидиран. Субсидиите, за чието наличие се твърди, се състоят, inter alia, от:
 i)
 държавни доставки на стоки или услуги на занижени цени, например доставки на соя;
 ii)
 покупки от страна на държавата на стоки на завишени цени и/или подпомагане на доходите или ценова подкрепа, като например възложената от правителството покупка на биодизел (споразумение за доставки на биодизел);
 iii)
 пряко прехвърляне на средства, например предоставяне на заеми и експортно финансиране при преференциални условия, включително предоставяне на преференциални заеми от Националната банка на Аржентина (Banco de la Nación Argentina); както и
 iv)
 пропуснати или несъбрани държавни приходи, като например ускорена амортизация за производители на биодизел съгласно Закона за биогоривата от 2006 г., освобождаване и отсрочване на предполагаемия минимален данък върху дохода за производители на биодизел съгласно Закона за биогоривата от 2006 г., както и няколко данъчни облекчения на местно ниво.
 (9)
 Доказателствата за наличие на субсидиране бяха предоставени в публичната версия на жалбата и анализирани допълнително в меморандума относно наличността на достатъчно


text:
доказателства.
 (10)
 Заявено бе, че мерките, описани в съображение 8, представляват субсидии, тъй като включват финансово участие от страна на правителството на Аржентина или на други регионални органи на управление (включително публични организации) и предоставят ползи на производителите износители на разглеждания продукт. Твърди се, че те са ограничени до някои предприятия, промишлени сектори или група от предприятия и поради това са специфични и подлежащи на изравняване.
 (11)
 Поради това наличните към този етап доказателства сочат, че износът на разглеждания продукт се ползва от подлежащи на изравняване субсидии.
 (12)
 Освен това, въз основа на последната информация, предоставена от жалбоподателя в искането му за въвеждане на регистрационен режим (3), Комисията разполага с достатъчно доказателства, че практиките на субсидиране на производителите износители започват да причиняват съществена вреда (а не представляват само опасност от нанасяне на съществена вреда) за промишлеността на Съюза.
 (13)
 Искането за въвеждане на регистрационен режим, заедно с информацията, подадена впоследствие, предоставят достатъчно доказателства за наличието на критични обстоятелства, при които към края на разследвания период (РП) (1 януари 2017 г. — 31 декември 2017 г.) и през първото тримесечие (януари 2018 г. — март 2018 г.) на периода след РП, е започнала да настъпва трудно поправима вреда.
 (14)
 Действително тази вреда се причинява от масов внос, който се ползва от подлежащи на изравняване субсидии, за относително кратко време. Доказателствата показват значително нарастване на вноса както в абсолютно изражение, така и като пазарен дял, в периода между август 2017 г. и първото тримесечие на периода след РП. По-конкретно наличните доказателства показват, че вносът на разглеждания продукт с произход от Аржентина се е увеличил от 0 t през август 2017 г. до 410 600 t (4) през първото тримесечие на периода след РП със съответстващо рязко увеличение на пазарния дял от 0 % на 10 % (5). От получени допълнителни доказателства става ясно, че между септември 2017 г. и февруари 2018 г. Аржентина е изнесла 837 000 t от разглеждания продукт, което доказва, че може да се очаква допълнителен значителен внос в периода след февруари 2018 г. (6)
 (15)
 Доказателствата показват също така, че значителното нарастване на вноса на разглеждания продукт от Аржентина е започнало да води до съществени неблагоприятни последици за състоянието на промишлеността на Съюза, включително до понижени равнища на цените. Между 1 септември 2017 г. и 31 март 2018 г. цените на биодизела от метилови естери на мастни киселини са намалели с 12,3 % (7).
 (16)
 Освен това доказателствата, предоставени от жалбоподателя в искането за въвеждане на регистрационен режим, показват, че влошаващото се състояние на пазара води до планирано намаляване на производството и/или до прибягване до частична дейност в поне три дружества в Европа. Това ще доведе до значително намаляване на производството и продажбите на Съюза и ще има отрицателно въздействие върху заетостта в промишлеността на Съюза.
 (17)
 На последно място Комисията провери дали съществената вреда, която е започнала да настъпва след разследвания период, е трудно поправима. В тази връзка се посочва, че разглежданият продукт е много уязвим от промените в цените, както се вижда от ниската степен на


text:
внос на разглеждания продукт след налагането на антидъмпингови мита през 2013 г. (8) и от последвалото увеличение на вноса след понижаването на антидъмпинговите мита през септември 2017 г. (9) Както вече стана ясно, има опасност, че все по-голям брой производители от Съюза ще понесат спад на продажбите и понижаване на нивата на производство, ако се запазят настоящите повишени равнища на вноса с произход от Аржентина на цени, за които се твърди, че са субсидирани. Този риск несъмнено ще окаже отрицателно въздействие върху заетостта и цялостните резултати на производителите на Съюза Поради това понижаването на приходите и постоянната загуба на пазарен дял представляват съществена вреда, която е трудно поправима.
 3.2. Възпрепятстване на повторното възникване на вредата
 (18)
 Предвид данните, посочени в съображения 14 и 15, и информацията, изложена в съображение 17, Комисията счита за необходимо да се подготви евентуалното налагане на мерки с обратно действие чрез въвеждане на регистрационен режим, за да се възпрепятства повторното възникване на такава вреда. В действителност условията на пазара в периода след РП сочат, че състоянието на промишлеността на ЕС се влошава поради значителното увеличаване на субсидирания внос още през първото тримесечие на 2018 г. Поради това, ако заключението на Комисията от настоящото разследване е, че промишлеността на ЕС понася съществена вреда, събирането на изравнителни мита от регистрирания внос би било целесъобразно, за да се предотврати повторното възникване на тази вреда.
 4. ПРОЦЕДУРА
 (19)
 Всички заинтересовани страни се приканват да изложат становищата си в писмен вид и да предоставят доказателства в тяхна подкрепа. Наред с това Комисията може да изслуша заинтересованите страни, при условие че те отправят писмено искане, от което да е видно, че са налице конкретни основания да бъдат изслушани.
 5. РЕГИСТРАЦИОНЕН РЕЖИМ
 (20)
 В съответствие с член 24, параграф 5 от основния регламент за вноса на разглеждания продукт следва да се въведе регистрационен режим, за да се гарантира, че ако резултатите от разследването доведат до налагане на изравнителни мита и ако бъдат изпълнени необходимите условия, тези мита могат да бъдат наложени с обратно действие върху регистрирания внос в съответствие с приложимите правни разпоредби.
 (21)
 Всякакви последващи задължения ще произтичат от резултатите от разследването.
 (22)
 На този етап от разследването все още не е възможно да се направи точна оценка на размера на субсидирането. Твърдението в жалбата, с която бе поискано започването на антисубсидийно разследване, е че на 9 ноември 2017 г. Съединените американски щати са наложили окончателни мита върху субсидирания внос на биодизел от Аржентина, вариращи от 71,45 % до 72,28 %. Въз основа на информацията, получена от производителите от Съюза в контекста на разследването, предварителното равнище на отстраняване на вредата е 29,5 %. Въз основа на наличната информация на този етап размерът на евентуалните бъдещи задължения се определя на равнището на отстраняване на вредата, а именно 29,5 % ad valorem от CIF стойността на вноса на разглеждания продукт.
 6. ОБРАБОТКА НА ЛИЧНИ ДАННИ
 (23)
 С всички лични данни, събрани в рамките на регистрационния режим, ще се борави в съответствие с Регламент (ЕО) No 45/2001 на Европейския парламент и на Съвета (10).
 ПРИЕ


text:
НАСТОЯЩИЯ РЕГЛАМЕНТ:
 Член 1
 1. В съответствие с член 24, параграф 5 от Регламент (ЕС) 2016/1037 на митническите органи се указва да предприемат необходимите мерки за въвеждане на регистрационен режим за вноса в Съюза на моноалкилови естери на мастни киселини и/или парафинови газьоли, получени чрез синтез и/или хидрообработка, от неизкопаем източник, в чист вид или включени в смес, класирани понастоящем в кодове по КН ex 1516 20 98 (кодове по ТАРИК 1516209821, 1516209829 и 1516209830), ex 1518 00 91 (кодове по ТАРИК 1518009121, 1518009129 и 1518009130), ex 1518 00 95 (код по ТАРИК 1518009510), ex 1518 00 99 (кодове по ТАРИК 1518009921, 1518009929 и 1518009930), ex 2710 19 43 (кодове по ТАРИК 2710194321, 2710194329 и 2710194330), ex 2710 19 46 (кодове по ТАРИК 2710194621, 2710194629 и 2710194630), ex 2710 19 47 (кодове по ТАРИК 2710194721, 2710194729 и 2710194730), 2710 20 11, 2710 20 15, 2710 20 17, ex 3824 99 92 (кодове по ТАРИК 3824999210, 3824999212 и 3824999220), 3826 00 10 и ex 3826 00 90 (кодове по ТАРИК 3826009011, 3826009019 и 3826009030) и с произход от Аржентина.
 2. Срокът на регистрационния режим изтича девет месеца след датата на влизане в сила на настоящия регламент.
 3. Всички заинтересовани страни се приканват да изложат писмено становищата си и да предоставят доказателства в тяхна подкрепа или да поискат да бъдат изслушани в срок от 21 дни от датата на публикуване на настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 23 май 2018 година.
 За Комисията
 Председател
 Jean-Claude JUNCKER
 (1) ОВ L 176, 30.6.2016 г., стр. 55.
 (2) ОВ C 34, 31.1.2018 г., стр. 37.
 (3) Всички включени в извадката производители от Съюза са членове на жалбоподателя, European Biodiesel Board.
 (4)
 Източник: База данни Surveillance 2.
 (5) Потреблението в ЕС се основава на данните, съдържащи се в жалбата.
 (6)
 Източник: База от статистически данни за износа на Аржентина [https://comex.indec.gov.ar/search/exports/2018/M/38260000/C].
 (7)
 Източник: https://www.neste.com/en/corporate-info/investors/market-data/biodiesel-prices-sme-fame
 (8) Регламент за изпълнение (ЕС) No 1194/2013 на Съвета от 19 ноември 2013 г. за налагане на окончателно антидъмпингово мито и окончателно събиране на временното мито, наложено върху вноса на биодизел с произход от Аржентина и Индонезия, ОВ L 315, 26.11.2013 г., стр. 2.
 (9) Регламент за изпълнение (ЕС) 2017/1578 на Комисията от 18 септември 2017 г. за изменение на Регламент за изпълнение (ЕС) No 1194/2013 за налагане на окончателно антидъмпингово мито и окончателно събиране на временното мито, наложено върху вноса на биодизел с произход от Аржентина и Индонезия, ОВ L 239, 19.9.2017 г., стр. 9.
 (10) Регламент (ЕО) No 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни, ОВ L 8, 12.1.2001 г., стр. 1.


text:
 23.9.2009
 BG
 Официален вестник на Европейския съюз
 L 250/1
 РЕГЛАМЕНТ (ЕО) No 846/2009 НА КОМИСИЯТА
 от 1 септември 2009 година
 за изменение на Регламент (ЕО) No 1828/2006 за определяне на правила за прилагането на Регламент (ЕО) No 1083/2006 на Съвета за определяне на общи разпоредби за Европейския фонд за регионално развитие, Европейския социален фонд и Кохезионния фонд, и на Регламент (ЕО) No 1080/2006 на Европейския парламент и на Съвета относно Европейския фонд за регионално развитие
 КОМИСИЯТА НА ЕВРОПЕЙСКИТЕ ОБЩНОСТИ,
 като взе предвид Договора за създаване на Европейската общност,
 като взе предвид Регламент (EО) No 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (EO) No 1260/1999 (1), и по-специално член 44, трета алинея и член 59, параграф 6, член 66, параграф 3, член 69, параграф 1, член 70, параграф 3, член 72, параграф 2, член 74, параграф 2 и член 76, параграф 4 от него,
 като взе предвид Регламент (EО) No 1080/2006 на Европейския парламент и на Съвета от 5 юли 2006 година относно Европейския фонд за регионално развитие и за отмяна на Регламент (ЕО) No 1783/1999 (2), и по-специално член 7, параграф 2, втора алинея и член 13, втора алинея от него,
 като има предвид, че:
 (1)
 Натрупаният от началото на програмния период 2007—2013 г. опит свидетелства за необходимостта да бъдат опростени и изяснени някои разпоредби относно протичането на интервенциите по линия на структурните фондове и Кохезионния фонд.
 (2)
 С оглед последните изменения на Регламент (EО) No 1083/2006 и на Регламент (EО) No 1080/2006, съответно по отношение на някои разпоредби относно финансовото управление и допустимостта на инвестициите в енергийна ефективност и енергия от възобновяеми източници в жилищното строителство, е необходимо да се съгласуват някои разпоредби на Регламент (ЕО) No 1828/2006 (3) на Комисията.
 (3)
 Няколко несъответствия бяха установени в разпоредбите на Регламент (ЕО) No 1828/2006 по време на прилагането му. Поради съображения за правна сигурност е целесъобразно тези несъответствия да бъдат отстранени.
 (4)
 Тъй като за някои видове операции не беше лесно да бъдат приложени на практика определени изисквания относно информирането и публичността, което представляваше прекомерна административна тежест за бенефициерите, е целесъобразно да бъде предвидена по-голяма гъвкавост. Поради съображения за правна сигурност следва да се прилагат по-гъвкави изисквания и по отношение на операции и дейности, които са вече избрани за съвместно финансиране от датата на влизане в сила на Регламент (ЕО) No 1828/2006.
 (5)
 Необходимо е да се поясни, че що се отнася до цел Европейско териториално сътрудничество някои отговорности на управляващия орган, свързани с редовността на операциите и разходите съобразно националните и общностните правила, са валидни и за инспекторите, определени в съответствие с член 16 от Регламент (ЕО) No 1080/2006.
 (6)
 Необходимо е да се поясни, че годишният одиторски доклад и становището, както и декларацията за приключване и окончателният одиторски доклад, трябва да се отнасят до цялата програма и до всички програмни разходи, които са допустими с оглед на участието на Европейския фонд за регионално развитие


text:
по цел Европейско териториално сътрудничество.
 (7)
 В светлината на опита на Комисията и на държавите-членки по отношение на прилагането на Регламент (ЕО) No 1681/94 на Комисията от 11 юли 1994 г. относно нередностите и събирането на неправомерно платени суми в рамките на финансирането на структурните политики, както и организирането на информационна система в тази област (4), следва да бъдат опростени процедурите за докладване относно действията, последващи откриването на нередности. Освен това, за да бъде намалена административната тежест за държавите-членки, е необходимо да се определи с по-голяма точност каква информация изисква Комисията. За тази цел в годишната декларация, която трябва да бъде подадена в съответствие с член 20 от Регламент (ЕО) No 1828/2006, следва да бъде включена информация относно сумите, които не могат да бъдат възстановени и относно общия размер на сумите, свързани с докладвани нередности.
 (8)
 Процедурите за докладване относно суми, които не могат да бъдат възстановени следва да отразяват по подходящ начин отговорностите на държавите-членки, определени в член 70 от Регламент (ЕО) No 1083/2006, и по-специално отговорността във връзка с ефективното възстановяване на неправомерно изплатени суми. За да станат по-ефикасни и икономически ефективни, е целесъобразно също така да бъдат опростени процедурите, чрез които Комисията следи изпълнението на тези задължения.
 (9)
 В съответствие с член 61 от Регламент (ЕО) No 1083/2006 следва ясно да се заяви, че сертифициращият орган е отговорен за воденето на пълна счетоводна отчетност, включително по-специално на референтните номера на суми, които са докладвани на Комисията като неправомерни в съответствие с член 28 от Регламент (ЕО) No 1828/2006.
 (10)
 За да се осигури ефикасното циркулиране на информацията относно нередностите и за да се избегне дублирането между различните точки за контакт, е целесъобразно разпоредбите, отнасящи се до сътрудничеството с държавите-членки, да бъдат обединени в един единствен член.
 (11)
 Необходимо е прилагането на инструментите за финансов инженеринг да бъде улеснено посредством помощ от фондовете като взаимодействието между инструментите за финансов инженеринг и управляващите органи се опрости и се направи по-гъвкаво. Освен това, за да се неутрализират до някаква степен трудностите, свързани с разстоянието до най-отдалечените региони, е целесъобразно при инструментите за финансов инженеринг, които функционират в тези региони, да бъде повишен прагът за управленски разходи.
 (12)
 Целесъобразно е също така да се уточни, че подпомаганите от инструменти за финансов инженеринг предприятия и проекти, отнасящи се до градски зони, могат да получават безвъзмездни средства от дадена оперативна програма.
 (13)
 За да се улеснят интервенциите в жилищния сектор съгласно член 7, параграф 2 от Регламент (ЕО) No 1080/2006, следва да се предвиди повече гъвкавост по отношение на критериите за подбор на районите и допустимостта на тези интервенции.
 (14)
 Целесъобразно е да се изяснят правилата за допустимост на разходите, направени от публичните органи, които не представляват част от техническа помощ, при която самият публичен орган е бенефициер в оперативните програми по цел Европейско териториално сътрудничество.
 (15)
 Тъй като в член 7, параграф 4, i) от Регламент (ЕО) No 1080/2006 са определени правила за изчисляването на непреките разходи, то следва да се избягва прилагането на успоредно съществуващи правила, определени в член 52 от


text:
Регламент (ЕО) No 1828/2006. Независимо от това, с оглед на защитата на оправданите правни очаквания, е целесъобразно да бъде запазена възможността държавите-членки да прилагат тези правила при операции в рамките на програми по цел Европейско териториално сътрудничество, които са били подбрани преди влизането в сила на настоящия регламент.
 (16)
 Необходимо е информацията, включена в списъка с данни относно операциите с цел да послужи при проверки на документи или проверки на място, да бъде опростена и приведена в съответствие с другите разпоредби на Регламент (ЕО) No 1828/2006, както и с член 7 от Регламент (ЕО) No 1080/2006.
 (17)
 Целесъобразно е при операции, които засягат малобройно население, да се предостави повече гъвкавост по отношение на произволните статистически извадки.
 (18)
 По силата на член 78, параграф 4 от Регламент (ЕО) No 1083/2006 е възможно при голям проект в отчетите за разходите да бъдат включени разходи преди приемането от страна на Комисията на решение относно голям проект. Поради това е целесъобразно да бъде заличено споменаването на отчета за разходите при големи проекти в сертифицирания отчет за разходите, придружаващ междинните плащания в съответствие с член 78 от посочения регламент.
 (19)
 За да бъде намалена административната тежест за държавите-членки, е целесъобразно при междинно плащане и плащане на остатъка да бъде заличено от сертифицирания отчет за разходите изискването да се дава отчет относно годишната разбивка на общата сума на сертифицираните допустими разходи, тъй като неговото значение е ограничено.
 (20)
 Необходимо е привеждането в съответствие на информацията, изисквана в сертифицирания отчет за разходите при частично приключване, с информацията, изисквана в сертифицирания отчет за разходите при междинно плащане и плащане на остатъка.
 (21)
 С цел подобряването на механизмите за докладване, е необходимо да бъдат изяснени изискванията за годишните и окончателните доклади. Целесъобразно е, по-специално, да се изяснят използването на показатели и изискванията относно информацията за усвояване на фондовете, както и да се уточни информацията, изисквана за големи проекти и във връзка с мерки с цел информиране и публичност.
 (22)
 Опитът показва, че е необходимо изясняването на съдържанието на информацията, изисквана във връзка със заявления по големи проекти, както и ограничаване на нейния обхват.
 (23)
 Поради това е целесъобразно Регламент (ЕО) No 1828/2006 да бъде съответно изменен.
 (24)
 Мерките, предвидени в настоящия регламент, са в съответствие със становището на Комитета за координиране на фондовете.
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕО) No 1828/2006 се изменя, както следва:
 (1)
 Член 8, параграф 2 се изменя, както следва:
 а)
 във втора алинея второто изречение се заменя със следното:
 „Посочената в член 9 информация заема най-малко 25 % от табелата.“
 б)
 добавя се следната алинея:
 „Когато върху материален обект не е възможно да се постави постоянна обяснителна табела, както е посочено в буква б) от първа алинея, се предприемат други подходящи мерки за придаване публичност на участието на Общността.“
 (2)
 Член 9 се изменя, както следва:
 а)
 в първа алинея уводното изречение се заменя със следното:
 „Всички мерки за информиране и публичност, предприети от управляващите органи или бенефициерите и предназначени за бенефициерите, потенциалните бенефициери и широката общественост, включват следното:“
 б)
 добавя се следната


text:
алинея:
 „Когато мярка за информиране или публичност популяризира няколко операции, съвместно финансирани от два или повече фонда, не се изисква изпълнението на посоченото в буква б) на първа алинея позоваване.“
 (3)
 Член 13 се изменя, както следва:
 а)
 заглавието се заменя със следното:
 „Управляващ орган и инспектори“
 б)
 в параграф 2 първата алинея се заменя със следното:
 „Инспекциите, които се извършват от управляващия орган съгласно член 60, буква б) от Регламент (ЕО) No 1083/2006, или от съответните инспектори, определени от държавите-членки по отношение на програмите по цел Европейско териториално сътрудничество в съответствие с член 16 от Регламент (ЕО) No 1080/2006, обхващат, според случая, административните, финансовите, техническите и материалните аспекти на операциите.“
 в)
 параграфи 3 и 4 се заменят със следното:
 „3. Ако проверките на място съгласно параграф 2, трета алинея, буква б) се извършват въз основа на представителна извадка за оперативната програма, управляващият орган или съответните инспектори при програми по цел Европейско териториално сътрудничество водят регистър, в който се описва и обосновава извадковият метод и се посочват операциите или транзакциите, подбрани за целите на инспекциите.
 Управляващият орган или съответните инспектори при програми по цел Европейско териториално сътрудничество определят размера на извадката с оглед на постигането на разумно ниво на сигурност относно законосъобразността и правомерността на имащите отношение транзакции, като се има предвид нивото на риск, определено от управляващия орган или от съответните инспектори, когато е приложимо, по отношение на съответния вид бенефициери и операции. Управляващият орган или съответните инспектори преразглеждат ежегодно извадковия метод.
 4. Управляващият орган или съответните инспектори при програми по цел Европейско териториално сътрудничество изготвят в писмена форма стандартите и процедурите за целите на извършваните съгласно параграф 2 проверки и съставят отчет за всяка проверка, в които се посочва извършената работа, датата и резултатите от проверката, както и предприетите мерки по отношение на откритите нередности.“
 (4)
 В член 14 се добавя следният параграф 3:
 „3. В счетоводната отчетност, водена в съответствие с член 61, буква е) от Регламент (ЕО) No 1083/2006, всяка сума, свързана с нередност, докладвана на Комисията по реда на член 28 от настоящия регламент, се обозначава с референтния номер, определен за съответната нередност, или по всякакъв друг подходящ начин.“
 (5)
 Член 18 се изменя, както следва:
 а)
 в параграф 2 втората алинея се заменя със следното:
 „По отношение на програмите по цел Европейско териториално сътрудничество, годишният одиторски доклад и становището трябва обхващат цялата програма и всички програмни разходи, които са допустими с оглед на участието на Европейския фонд за регионално развитие.“
 б)
 в параграф 3 втората алинея се заменя със следното:
 „По отношение на програмите по цел Европейско териториално сътрудничество, декларацията за приключване и окончателният одиторски доклад обхващат цялата програма и всички програмни разходи, които са допустими с оглед участието на Европейския фонд за регионално развитие.“
 (6)
 Член 20 се изменя, както следва:
 а)
 параграф 2 се изменя, както следва:
 i)
 уводното изречение се заменя със следното:
 „Не по-късно от 31 март 2010 г. и не по-късно от 31 март всяка следваща година, сертифициращият орган предава на Комисията декларация по посочения в приложение XI образец,


text:
като уточни за всяка от приоритетните оси на оперативната програма:“
 ii)
 буква б) се заменя със следното:
 „б)
 възстановените суми, които са били приспаднати от представените през предходната година отчети за разходите;“
 iii)
 добавя се следната буква г):
 „г)
 списък със суми, за които е било установено през предходната година, че не могат да бъдат възстановени, или за които не се очаква да бъдат възстановени, подредени съобразно годината, в която са издадени разпорежданията за възстановяване.“
 (iv)
 добавят се следните алинеи:
 „За целите на първа алинея, букви а), б) и в) за всяка приоритетна ос се представя общият размер на сумите, свързани с докладвани до Комисията нередности по член 28.
 За целите на първа алинея, буква г) всяка сума, свързана с докладвана до Комисията нередност по член 28, се обозначава с референтния номер за съответната нередност или по всякакъв друг подходящ начин.“
 б)
 вмъкват се следните параграфи 2а и 2б:
 „2a. За всяка от сумите, посочени в параграф 2, първа алинея, буква г), сертифициращият орган посочва дали иска делът на Общността да бъде поет от общия бюджет на Европейския съюз.
 Ако в рамките на една година от датата на подаване на декларацията Комисията не поиска информация за целите на член 70, параграф 2 от Регламент (ЕО) No 1083/2006, не уведоми писмено държавата-членка за намерението си да започне разследване във връзка с въпросната сума или не поиска от държавата-членка да продължи процедурата за възстановяване, делът на Общността се поема от общия бюджет на Европейския съюз.
 Срокът от една година не се прилага в случаи на подозрения за измама или на установена измама.
 2б. За целите на декларацията, посочена в параграф 2, държавите-членки, които към датата на представянето на отчета не са приели еврото за своя валута, превръщат в евро сумите, изразени в национална валута, по обменния курс, посочен в член 81, параграф 3 от Регламент (ЕО) No 1083/2006. Когато сумите се отнасят до разходи, регистрирани в счетоводната отчетност на сертифициращия орган за период, който превишава един месец, може да се използва обменният курс за месеца, през който разходът е бил регистриран за последен път.“
 (7)
 Член 28 се изменя, както следва:
 а)
 в параграф 1, втора алинея, букви от л) до о) се заменят със следното:
 „л)
 общата сума на допустимите разходи и одобреното за операцията публично участие заедно със съответстващата сума на участието на Общността, изчислена чрез прилагането на процента на съфинансиране за приоритетната ос;
 м)
 сертифицираните пред Комисията разходи и публичното участие, които са засегнати от нередността и изложената на риск съответстваща сума от участието на Общността, изчислена чрез прилагането на процента на съфинансиране за приоритетната ос;
 н)
 в случай на подозрения за измама и когато не е било извършено плащане на публичното участие на определените в съответствие с буква к) лица или други звена, сумите, които биха били неправомерно платени, ако нередността не е била констатирана;
 о)
 кодът на региона или района, където е установена или е протичала операцията, като се уточни нивото NUTS или друго;“
 б)
 в параграф 2, първа алинея, букви б) и в) се заменят със


text:
следното:
 „б)
 случаи, докладвани доброволно от бенефициера на управляващия или сертифициращия орган, преди разкриването им от който и да е от тях, независимо дали преди или след включването на въпросния разход в сертифицирания отчет, представен на Комисията;
 в)
 случаи, които са разкрити и коригирани от управляващия орган или сертифициращия орган преди включването на въпросния разход в отчет за разходите, представен на Комисията.“
 в)
 Параграф 3 се заменя със следното:
 „3. Когато някои от данните, посочени в параграф 1, и по-конкретно отнасящите се до използваните практики за извършване на нередността, и до начина, по който тя е разкрита, не са налице или трябва да се коригират, доколкото е възможно държавите-членки предоставят липсващите или верните данни при изпращането на следващите тримесечни отчети за нередности до Комисията.“
 (8)
 Член 30 се заменя със следното:
 „Член 30
 Докладване относно последващите действия
 1. В допълнение към информацията, посочена в член 28, параграф 1, в срок от два месеца след края на всяко тримесечие държавите-членки предоставят на Комисията, като се позовават на всички предходни изготвени по силата на посочения член отчети, подробности около започването, приключването или прекратяването на производства за налагане на административни или наказателни санкции във връзка с докладваните нередности, както и за резултатите от такива производства.
 Във връзка с нередности, за които са наложени санкции, държавите-членки посочват също така и следното:
 a)
 дали санкциите са с административен или наказателен характер;
 б)
 дали санкциите са последица от нарушение на общностното или националното право;
 в)
 разпоредбите, в които са предвидени санкциите;
 г)
 дали е установена измама.
 2. По писмено искане на Комисията, държавата-членка предоставя информация във връзка с конкретна нередност или поредица от нередности.“
 (9)
 Член 33 се изменя, както следва:
 а)
 заглавието се заменя със следното:
 „Сътрудничество с държавите-членки“
 б)
 параграф 2 се заменя със следното:
 „2. Независимо от контактите, посочени в параграф 1, когато Комисията счете, че поради естеството на нередността същите или подобни практики могат да се появят в други държави-членки, тя препраща въпроса до експертния комитет за координиране на предотвратяването на измамите, създаден с Решение 94/140/EО на Комисията (5).
 Комисията ежегодно информира посочения комитет и комитетите, посочени в членове 103 и 104 от Регламент (ЕО) No 1083/2006, за размера на засегнатите от разкрити нередности фондове и за различните категории нередности, изложени в разбивка по вид и брой.
 (10)
 Член 35 се заличава.
 (11)
 Член 36 се изменя, както следва:
 а)
 в параграф 1 втората и третата алинея се заличават.
 б)
 параграф 2 се заменя със следното:
 „2. Държавите-членки, които към датата на представяне на отчета по член 28, параграф 1, не са приели еврото за своя валута, превръщат в евро сумите, изразени в национална валута, по обменния курс, посочен в член 81, параграф 3 от Регламент (ЕО) No 1083/2006.
 Когато сумите се отнасят до разходи, регистрирани в счетоводната отчетност на сертифициращия орган за период, по-дълъг от един месец, може да се използва обменният курс за месеца, през който разходът е бил регистриран за последен път. Когато разходите не са били регистрирани в счетоводната отчетност на сертифициращия орган, се използва последният, публикуван по